El Consell de Xiquetes i Xiquets dóna classe de comunicació
30 de Gener de 2019

Inicialment els infants reberen les recomanacions dels especialistes convidats. Després demostraren estar a l’altura dels professionals del periodisme radiofònic.

Ahir dimarts a la Casa de la Cultura,  el Consell de Xiquetes i Xiquets de l’Eliana va participar en una sessió sobre comunicació pública. D’una banda l’especialista Inma Marco els va donar els elements clau per parlar en públic. D’altra, amb el periodista i cap de gabinet de l’Ajuntament, Jorge Pérez, redactaren una notícia i la van llegir als estudis de Ràdio Túria.

La regidora d’Educació, Eva Santafé, va presentar la iniciativa. Inma Marco parlà, amb exemples molt gràfics, sobre la importància no només de “què volem dir” sinó també de “com ho diem”, és a dir:  l’actitud, l’ús de la veu, la postura i tot allò que acompanya l’expressivitat. De fet, per a Inma, en el moment de parlar en públic “el que diem” és un 7% mentre que “com ho diem” és l’altre 93%. Explicà tècniques de vocalització fent travallengües amb un llapis a la boca i també va posar exemples pràctics de llenguatge no verbal: quatre alumnes digueren el mateix text però interpretant-lo amb diferents emocions i sentiments. Segons Inma, per a parlar en públic només cal practicar, com per a muntar en bicicleta.

Jorge Pérez, els va contar els diferents canals de comunicació que utilitza l’Ajuntament de l’Eliana: la pàgina web, Facebook, Instagram, Whatsapp i les notes de premsa que envia el Gabinet i publiquen els mitjans escrits, o de ràdio i televisió. Els xiquets i xiquetes, van fer diferents grups i posaren en pràctica les explicacions de Jorge Pérez, quant a la distribució de contingut en les diferents parts d’una informació, per a redactar una notícia a propòsit de la jornada que ells mateixos estaven vivint.  Tot seguit passaren als estudis de Ràdio Túria  i cada grup va fer la locució del seu text en només una presa.

En tot moment les xiquetes i els xiquets demostraren  molt bona formació, tant pel que fa a no tindre por a parlar en públic, com a la utilització de vocabulari o  l’entusiasme per participar. Han “donat classe” en tots els sentits perquè han aprés continguts però també n’han transmés amb els seus comentaris,  coneixement i espontaneïtat.  Ara, a més,  toca que els membres del Consell facen l’explicació als seus companys.